Korporatsioon Revelia

Korporatsioon Revelia (lühendatult Korp! Revelia, samuti C!Rev! ja K!Rev!) on vabatahtlikult liitunud akadeemiliste meestudengite organisatsioon.

Eesmärk
Korp! Revelia on vabatahtlikult liitunud akadeemiliste meeste pere, kes tahab kasvatada oma liikmeist ausaid, kohusetundlikke ja rahvuslikult mõtlevaid eesti akadeemilisi noori.

Ajalugu

Esimese vabariigi periood (1920–1940) 
 Idee luua uus organisatsioon tekkis 1920. aasta kevadel. 
 1920. aasta septembris algasid korralised koosolekud põhikirja väljatöötamiseks.
 Põhikiri võeti lõplikult vastu 2. novembril 1920 ja esitati kinnitamiseks ülikooli valitsusele.
 3. detsembril 1920 kinnitati põhikiri. Seda päeva loetakse korp! Revelia asutamise aastapäevaks.
 Välismärkides astus uus korporatsioon esmakordselt avalikkuse ette 8. detsembril 1920.
 27. veebruaril 1921 kinnitati Korporatsiooni vapp konvendi koosolekul.
 1926. aastal asutati korp! Revelia Vilistlaskogu
 27. märtsil 1928 võeti Revelia vastu EKL!-i täieõiguslikuks liikmeks.
 30. novembril 1930 kirjutati Tartus alla sõprusleping Helsingi Ülikooli vanima organisatsiooni Viipurilainen Osakuntaga.
 1934. aastal avaldas soovi Reveliaga liituda Tallinna korp! Frat. Justitia, kelle liikmeist kolm võeti 1935. aastal I poolaastal vastu vilistlasteks ning 13 lihtliigeteks.
 1940. aastal likvideeriti korporatsioon okupatsioonivõimude poolt.

Pagulus (1940–1990) 
 1947–1949 Revelused Saksamaal Geislingeni DP-laagris.
 1949. aastal asutati korp! Revelia Koondis Kanadas.
 1951. aastal asutati korp! Revelia Koondis USA-s.
 1954. aastal asutati korp! Revelia Koondis Austraalias.

Taasasutamine ja tänapäev (1989–...) 

 1989. aastal kevadel tekkis idee asutada oma üliõpilasorganisatsioon.
 2. märtsil 1989 loeti koosolekul korp! Revelia tegevust käsitlevaid materjale.
 31. märtsil 1989 registreeritigi taasloodud korp! Revelia Tartus.
 2. detsembril 1990 taastati vilistlaskogu tegevus.
 1994 registreeriti USA-s Marylandi osariigis Estonian-Revelia Academic Fund, Incorporated.
 17. veebruaril 2001 otsustati osta maja Tartus Veski 45.
 3. detsembril 2005 kirjutati Tartus alla sõprusleping Läti korporatsiooniga Fraternitas Metropolitana.
 23. oktoobril 2008 ilmus trükist raamat "Korporatsioon Revelia entsüklopeedia 2008" ehk lühendatult RevE.
 2015. aastal sõlmiti sõprusleping Leedu korporatsiooniga RePublica. Leping allkirjastati 14. veebruaril Vilniuses ja 21. veebruaril Tartus.

Nimi ja välismärgid

Nimi 
Nimi 'Revelia' valiti Tartu Ülikooli keeleteadlastest õppejõudude soovitusel ja see tähistas Eesti vanemas ajaloos Tallinna ümbruskonda.

Värvid 
Lipuvärvideks valiti kunstiteadlaste soovitusel must-valge Eesti lipust ja roheline ühest varasemast C. R. Jakobsoni poolt välja pakutud rahvuslipu projektist. Roheline väljendab lootust ja tööarmastust, must ausust ja õiglust, valge puhtust, omavahelist vendlust ja koostööd rahvaga.

Lipukiri 
Lipukirjaks sai 'Üks kõige, kõik ühe eest!', see pidi haarama laiemas mõttes tervet eesti rahvast.

Vapp 
Korporatsiooni vapp kinnitati konvendi koosolekul 27. veebruaril 1921. Selle rohelisel pinnal on Revelia asutamise kuupäev 3. XII 1920 kahe kuldse loorberioksa vahel, mis on seotud hõbedase lindiga. Mustal pinnal on Tallinna vapilt pärit kolm hõbeleopardi kullatud kroonidega ja valgel hõbedane Revelia sirkel – väänistäht.

Sirkel 
Sirkel koosneb tähtedest V, C, F ja R ning selle tähendus on "Vivat, crescat et floreat Revelia" – elagu, kasvagu ja õitsegu Revelia!

Liikmed

Asutajaliikmed
Asutajaliikmed tulid valdavalt senistest korporatsioonidest: Sakalast 6, Ugalast 2, Fraternitas Academicast 1, peale nende kaks organiseerumata.

 Karl Friedrich Hanson agr. Ugala
 Martin Hendrikson med. Sakala
 Julian Karolin rer. merc. Sakala
 Jakob Kükamees agr. Sakala
 Arthur Luik jur. Sakala
 Johannes Matt agr. Ugala
 Arnold Mägar agr. metsik
 Mihkel Nanelson med. Sakala
 Herbert Normann med. Frat. Academica
 Artur Odrats rer. merc. metsik
 Johannes Põderson jur. Sakala

Tuntumad liikmed
Alvo Aabloo, Juhan Aavik, Leo Kalmet, Endel Taniloo, Harald Raudsepp, Jüri Variste, Ülo Kaasik, August Mölder, Jaan Reinbach, Villem Kanarik, Ain Eenmaa, Gustav Kima, Arnold Janno, Veiko Spolitis, Imre Kaas

Kirjandus
Korporatsioon Revelia entsüklopeedia 2008. Tartu, 2008. ISBN 9789949157839
Revelatsioonid. Reveluste luuletusi 1987–2010. Tartu, 2010.

Välislingid
Korp! Revelia koduleht

Eesti üliõpilasorganisatsioonid